PROKAL.CO, KAMPUNG wadah bediam Tono - ngaran asal sambat nang manulis wal lah - tarkanal wan julukan kampung kambing.
Satiap urang nang badiam di kampung Tono, pasti bisi hibak kambing mulai nang halus sampai nang ganal. Wajar amun bajalanan ka kampung wadah Tono badiam, harus meitihi jalan behimatan. Kalo kada kawa tajajak tahi kambing nang tahamburan sabab saban beisukan urang kampung nang bisi kambing rami banar mambiarkan kambingnya bajalanan.
Nah kabujuran hari tu Tono kadatangan sapupunya nang bisi ngaran Toni- ngarannya ini gin setulis-tulisnya haja -.
Ngarannya urang kota, Toni pina masti banar kada handak begaul wan bemainan wan kekanak kampung.
Saban hari Toni badiam di rumah haja. Kalo dibawai Tono pandiran Toni kada suah nyaman didangar. Lawas batajak di rumah haja, sekalinya maulah Toni kada tahan. Pas malihat Tono handak kaluar bemainan wan kawalnya, hancap Toni bapadah handak umpat.
Bemainan di lapangan kada jauh tumatan wadah Tono badiam. Toni mulanya jadi panuntun Tono wan kekawalannya bamain keleker.
Malihat pina rami banar, Toni lalu maminta sebuting keleker wan Tono. Ngarannya sapupu, Tono lalu mambari dua buting warna hirang.
Hanyar sakali mehimput keleker tu, Toni himung banar. Soalnya kelekernya pas barhanti di tangah garis. Amun kaya itu artinya badulu Toni maunting keleker lawannya.
Kehimungan, Toni lalu haja manjumput keleker nang handak diuntingnya tu. Tapi balun taunting Toni takajut.
"Bah kanapa keleker ni," sambat Toni takajut.
"Kanapa Ton, takun Tono.
"Kada tahu nah pina lamah banar," ujar Toni nang lalu haja mamarakkan ka hidungnya.
"Apa Ton. Nyaman lah baunya," takun Tono.
"Nyaman-nyaman. Apa nang hyaman, tahi kambing ni," sarik Toni ka Tono nang tatawa. (oke/upi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn pag_Latn bjn_Latn bjn_Latn bjn_Latn